Tydelike werker vas vir moord op Reitz-manArgieffoto: Kent Williamson Goeie speurwerk deur die polisie het daartoe gelei dat ŉ voormalige tydelike werker in hegtenis geneem is kort ná die moord op Attie le Roux (70), ŉ inwoner van Reitz in die Vrystaat. Kapt. Zweli Mohobeleli, polisiewoordvoerder, het Vrydag aan Maroela Media gesê die polisie is Donderdag omstreeks 13:00 na Le Roux se huis ontbied waar hy alleen gewoon het. “ŉ Lid van die gemeenskap het op die man se liggaam afgekom en die polisie ontbied. Speurders het dadelik die moord begin ondersoek en dit het tot die inhegtenisneming van ŉ 34-jarige man gelei,” het Mohobeleli gesê. Volgens Mohobeleli het die verdagte glo voorheen los werkies vir Le Roux gedoen. Die verdagte moet Maandag in die hof verskyn op aanklag van moord. “Die verdagte sal dan ook weer verskyn in verband met ŉ voorval toe hy die oorledene in Oktober verlede jaar glo van kontant beroof het. Die verdagte is aanvanklik hegtenis geneem, vrygelaat en die saak was hangend,” het Mohobeleli bygevoeg. ŉ Nadoodse ondersoek word gedoen om die presiese oorsaak en tyd van Le Roux se dood vas te stel.